[pic] | EUROOPA KOMISJON |

Brüssel 24.3.2010

KOM(2010)120 lõplik

2008/0246 (COD)

KOMISJONI TEATIS EUROOPA PARLAMENDILE (esitatud Euroopa Liidu toimimise lepingu artikli 294 lõike 6 alusel) nõukogu esimesel lugemisel võetud seisukoha kohta,

mis käsitleb Euroopa Parlamendi ja nõukogu määruse (mis käsitleb meritsi ja siseveeteedel reisijate õigusi ning millega muudetakse määrust (EÜ) nr 2006/2004 tarbijakaitseseaduse jõustamise eest vastutavate siseriiklike asutuste vahelise koostöö kohta) vastuvõtmist

2008/0246 (COD)

KOMISJONI TEATIS EUROOPA PARLAMENDILE (esitatud Euroopa Liidu toimimise lepingu artikli 294 lõike 6 alusel) nõukogu esimesel lugemisel võetud seisukoha kohta,

mis käsitleb Euroopa Parlamendi ja nõukogu määruse (mis käsitleb meritsi ja siseveeteedel reisijate õigusi ning millega muudetakse määrust (EÜ) nr 2006/2004 tarbijakaitseseaduse jõustamise eest vastutavate siseriiklike asutuste vahelise koostöö kohta) vastuvõtmist

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2008) 816 (lõplik) – 2008/0246/COD): | 5. detsember 2008 |

Euroopa Majandus- ja Sotsiaalkomitee arvamuse kuupäev: | 16. juuli 2009 |

Euroopa Parlamendi seisukoha kuupäev, esimene lugemine: | 23. aprill 2009 |

Nõukogu seisukoha vastuvõtmise kuupäev, esimene lugemine: | 11. märts 2010 |

2. KOMISJONI ETTEPANEKU EESMÄRK

Komisjoni 4. detsembril 2008 vastuvõetud ettepaneku eesmärk on kehtestada meritsi ja siseveeteedel reisijate õigused, suurendades seeläbi reisijate meretranspordi atraktiivsust ja usaldusväärsust. Uute eeskirjade rakendamine aitab tõhustada nii reisijate kaitset üldiselt kui ka puudega ja liikumispuudega isikute [Termin on muutunud. Uus termin on „piiratud liikumisvõimega isikud”.] kaitset. Sellega kehtestatakse ka kvaliteedistandardid, mis on võrreldavad lennundus- ja raudteetranspordisektoris juba kehtestatud standarditega.

3. MÄRKUSED NÕUKOGU SEISUKOHA KOHTA

Komisjon leiab, et nõukogu on ettepanekut mõnes osas oluliselt muutnud.

Esiteks püütakse nõukogu seisukohas ettepaneku reguleerimisalast välja jätta kuni 36 reisija vedamiseks ettenähtud laevad, samuti laevad, mille käitamise eest vastutavasse meeskonda ei kuulu rohkem kui kolm liiget või mille kogu reisijateveoteenuse vahemaa ühes suunas on väiksem kui 500 meetrit. Veelgi enam, tehakse erand käesoleva määruse kohaldamisest alla 300-tonnise kogumahtuvusega meresõidulaevade suhtes, mida käitatakse riigisisestel vedudel, tingimusel et käesolevas määruses sätestatud reisijate õigused on piisavalt tagatud siseriiklike õigusaktidega. Hõlmatud oleks üksnes ristlus, st reisid, mis kestavad kauem kui kaks ööbimist laeva pardal. Kõik need tegurid tähendaksid reguleerimisala olulist piiramist.

Teiseks vähendavad mõned nõukogu seisukohaga kehtestatud abi osutamise tingimused teataval määral piiratud liikukmisvõimega isikute õigusi ja seavad neile mõned spetsiifilised nõudmised. Lisaks on nõukogu kompromissettepanekus seoses tühistatud või hilinenud väljumiste korral maha jäetud reisijatele tasuta majutuse pakkumise kohustusega uuendusena eristatud laeva ohutut käitamist takistavaid ilmastikutingimusi (mis võivad välistada sellise abi andmise kohustuse) ja erakorralisi asjaolusid (mis, vastupidi, ei välista täieliku abi andmise kohustust). Muud abi vormid (nt suupisted, eined ja karastusjoogid) jääksid vedajatele tingimusteta kohustuslikeks kõigil asjaoludel – isegi eespool nimetatud ilmastikutingimuste või erakorraliste asjaolude puhul – kui reisijaid ei ole pileti ostmise ajal olukorrast teavitatud. Samal ajal sisaldab nõukogu seisukoht uut 120-eurost maksimumsummat reisija kohta, kui majutust tuleb pakkuda seoses reisi hilinemise või tühistamisega.

Lõpetuseks võtab komisjon arvesse, et nõukogu otsust määruse kohta tuleb kohaldada kolm aastat pärast määruse jõustumist.

4. KOMISJONI ÜKSIKASJALIKUD MÄRKUSED EUROOPA PARLAMENDIS VASTU VÕETUD MUUDATUSTE KOHTA

4.1. Euroopa Parlamendi muudatusettepanekud, mille komisjon on heaks kiitnud ja mis on täielikult või osaliselt lisatud nõukogu seisukohta:

- piiratud liikumisvõimega isikute turvalisust käsitleva sätte lisamine, kui need isikud reisivad seoses artikliga 8, mis hõlmab erandeid ja eritingimusi (muudatusettepaneku 29 teine osa);

- muudatusettepanek 30, milles viidatakse piiratud liikumisvõimega isikut saatva isiku suhtes seatud tingimustele;

- muudatusettepanekud 4, 32, 33, 46, 52, 63, 64, mille eesmärk on ettepaneku sõnastuse ühtlustamine ja reisijate teabe saamise õiguste tugevdamine;

- muudatusettepanek 30, millega jäetakse välja vedajate kohustus pidada eraldi arvet piiratud liikumisvõimega isikutele osutatava abiga seotud tegevuse kohta;

- piiratud liikumisvõimega isikutele osutatava abiga seotud selgituse lisamine (muudatusettepaneku 53 esimene osa);

- muudatusettepanek 57 hüvitist käsitleva artikli kohta.

4.2. Euroopa Parlamendi muudatusettepanekud, mille komisjon on heaks kiitnud, kuid mis ei ole lisatud nõukogu seisukohta:

- põhjenduste selgitamine (muudatusettepanekud 2, 5, 6);

- uue põhjenduse lisamine, milles selgitatakse kavandatud määruse ja teiste piiratud liikumisvõimega isikuid käsitlevate rahvusvaheliste, ühenduse või riikide õigusaktide vahelisi seoseid (muudatusettepanek 3);

- ettepanek, mille kohaselt komisjon peaks esitama eeskirjad reisijate õiguste kohta reisijate maalt veetranspordile ülemineku punktides (muudatusettepanek 7);

- uus põhjendus, milles tehakse ettepanek horisontaalseks, kõiki transpordivahendeid hõlmavaks õigusloomealaseks lähenemiseks tulevikus (muudatusettepanek 8);

- lingvistiline selgitus reguleerimisala käsitleva artikli kohta (muudatusettepanek 9);

- erandi lisamine linna- ja linnalähitranspordi väljajätmiseks määruse reguleerimisalast, kui käesoleva määruse eesmärgid on tagatud ja reisijate õigused on tagatud määruses nõutavaga samaväärsel tasemel (muudatusettepanek 10);

- veolepingu mõiste selgitus (muudatusettepanek 14), „vahendaja” lisamine reiskorraldaja määratlusse (muudatusettepanek 16) ja uued määratlused mõistetele „kättesaadaval kujul”, „reisija” ja „piletihind” (muudatusettepanekud 18, 19, 22);

- parandatud teave juurdepääsetavuse kohta ja abi piiratud liikumisvõimega isikutele (muudatusettepanekud 31, 34 ja 35);

- selgitused selle kohta, mis tingimustel tuleb osutada abi piiratud liikumisvõimega isikutele ja teabe saamise õiguste tugevdamine (muudatusettepaneku 38 esimene ja kolmas osa, muudatusettepanek 39 ja muudatusettepaneku 41 esimene osa);

- nende tingimuste täpsustamine, mille alusel piiratud liikumisvõimega isikutele osutatakse abi siis, kui nad on ristlusreisil (muudatusettepanek 42);

- selgitus alltöövõtjale teabe edastamise aja kohta (muudatusettepanek 45);

- hüvitis ratastoolide ja liikumisabivahendite eest (muudatusettepanekud 49 ja 50);

- vedaja teabe esitamise kohustuse karmistamine reisi katkemise korral (muudatusettepanek 51);

- piletihinna hüvitamine juhul, kui reis hilineb või tühistatakse (muudatusettepanekud 54 ja 56);

- ristlusreisijate hüvitised (muudatusettepanek 58);

- vääramatu jõu mõiste lisamine(muudatusettepanek 60);

- hüvitisest mahaarvamine juhtudel, kui mõne muu kehtiva õigusakti alusel on makstud täiendavat hüvitist (muudatusettepanek 61);

- riiklike täitevasutuste määramine ja pädevus (muudatusettepanekud 62, 65, 66, 67 ja 68);

- õiguste jõustamist käsitleva aruande sisu (muudatusettepanek 69);

- karistuste liigid (muudatusettepanek 70);

- piiratud liikumisvõimega isikute õiguste jõustamine (muudatusettepanekud 71 ja 72).

4. 3. Euroopa Parlamendi muudatusettepanekud, mille komisjon on tagasi lükanud, kuid mis on lisatud nõukogu seisukohta:

- ro-ro-reisilaeva mõiste väljajätmine (muudatusettepanek 17);

- selliste uute elementide lisamine, mida tuleks arvesse võtta piiratud liikumisvõimega isikute reisile lubamisest keeldumisel (muudatusettepanek 27);

- piiratud liikumisvõimega isikutel muude abiloomade kui koerte kasutamise piiramine (muudatusettepanekud 43, 73, 74 ja 75);

- selliste alltöövõtjate piiramine, kes võiksid abi vajaduse korral edastada piiratud liikumisvõimega isiku teate (muudatusettepanek 44);

- reisijatele osutatava abi kulude piiramine (muudatusettepaneku 53 teine osa).

4.4. Euroopa Parlamendi muudatusettepanekud, mille komisjon on tagasi lükanud ja mis ei ole lisatud nõukogu seisukohta:

- piiratud liikumisvõimega isikute reisimisõigust mõjutavad muudatusettepanekud 1, 11, 25, 26, 28 ja muudatusettepaneku 29 esimene osa;

- piletimüüja mõiste muutmine (muudatusettepanek 15) ja mõistete „saabumine”, „väljumine” ja „vääramatu jõud” uute määratluste lisamine (muudatusettepanekud 20, 21 ja 23);

- uued kohustused sadama käitajatele, kui nad osutavad abi piiratud liikumisvõimega isikutele (muudatusettepanek 37);

- abi osutamise tingimuste piiramine (muudatusettepaneku 38 teine osa, muudatusettepanek 41);

- piiratud liikumisvõimega isikute abistamiseks väljaõpetatava personali arvu piiramine (muudatusettepanek 48);

- hüvitise maksmise tingimused reisi hilinemise või tühistamise korral ja uue hüvitist käsitleva erandi lisamine (muudatusettepanekud 55, 59).

5. JÄRELDUS

Komisjon on sügavalt mures nende väga oluliste muudatuste pärast, mis nõukogu on võrreldes komisjoni esialgse ettepanekuga ja võrreldes Euroopa Parlamendi mõnede muudatustega teinud, kuna muudatuste ulatus vähendab märkimisväärselt kavandatud määruse reguleerimisala ning seega ka ELi reisijate kaitse taset. Komisjon võtab nõukogus ühehäälselt võetud seisukoha arvesse, kuid leiab, et määruse lõplikuks vastuvõtmiseks peetava institutsioonidevahelise arutelu raames tuleks olla konstruktiivne ja seada endale märksa kõrgemaid eesmärke.